Kaare Klint

Kaare Jensen Klint (15. december 1888 på Frederiksberg – 28. marts 1954 i København) var en dansk arkitekt, møbeldesigner og billedkunstner, bror til Tage Klint.

Han var elev hos sin far, Grundtvigs Kirkes arkitekt P.V. Jensen Klint og arkitekten Carl Petersen, hos hvem han lærte den danske tradition fra klassisk realisme, som den ses hos f.eks. Abildgaard og Bindesbøll. For at kunne frembringe møbler i de rigtige dimensioner interesserede Klint sig for menneskekroppens mål og bevægelser. I 1923 blev Klint ansat ved Kunstakademiet på Skolen for Møbelkunst, og i 1924 blev han docent og 1944 professor i bygningskunst.

Gennem sit eget møbeldesign og sin undervisning prægede han en hel generation af danske møbeldesignere. Han lagde vægt på de gode materialer og perfekt håndværksmæssig forarbejdning. Han havde derfor et særlig tæt samarbejde med Rud. Rasmussens Snedkeri, som stadig producerer en lang række af hans møbelklassikere.

Klint blev aldrig tilhænger af Bauhaus-funktionalismen, og jugendstilens møbler fandt han både for upraktiske og dominerende i rummet.
Klint har tegnet kong Christian X's og dronning Alexandrines stenkister i Roskilde Domkirke. De blev opstillet i 1956 og er udsmykket med fint udhuggede dannebrogsflag, som dækker kisterne.

Af hans mest kendte møbeldesign kan nævnes: Faaborgstolen eller karmstolen til Faaborg Museum fra 1914, Safaristolen fra 1933 og Kirkestolen med flettet søgræs (fransk flet). Den blev tegnet i 1930 til Bethlehemskirken i København, der som den første danske kirke forsøgte sig med stolerader i stedet for bænke. Alle tre stole er stadig i produktion den dag i dag.

Facaden på Grundtvigs Kirkes kororgel blev tegnet i 1940. I 1965 fik kirken sit hovedorgel i vestenden. Facaden blev tegnet af Esben Klint, Kaare Klints søn.

Kaare Klint forsatte som professor indtil sin død i 1954. Han blev begravet på Tibirke Kirkegård, men gravstedet er siden nedlagt.

Udmærkelser 
 1913: Glashandler Johan Franz Ronges Fond
 1916 og 1917: Theophilus Hansens Legat
 1925: Schwartz' Legat
 1925 og 1928: Akademiets stipendium 
 1928: Eckersberg Medaillen
 1929: Grand prix, Barcelona
 1930: Zacharias Jacobsens Legat
 1935: Grand prix, Bruxelles 
 1937: Ny Carlsbergfondets Rejselegat
 1938: Emil Bissens Præmie
 1945: Freunds Legat
 1949: Honorary Member of the Faculty of Royal Designers for Industri, The Royal Society of Arts, London 
 1954: C.F. Hansen Medaillen

Kilder 

 Kaare Klint: "Om Undervisningen i Møbeltegning ved Kunstakademiet", Arkitektens Månedshæfte, oktober 1930.
 Gunnar Biilmann Petersen: "Traditionen, Naturen og Kunstneren", Arkitektens Månedshæfte, årg. 1956.
 Rigmor Andersen: Kaare Klint Møbler, Kunstakademiet 1979.
 Arne Karlsen: Dansk møbelkunst i det 20. århundrede, bind 1, Christian Ejlers' Forlag 2007.
 Anne-Louise Sommer: Kaare Klint, Aschehoug 2007.
 Gorm Harkær:  ''"Kaare Klint"  på klintiana.dk, 2010.

Eksterne henvisninger 

 
 
 Kaare Klint Galleri

Arkitekter fra Danmark
Danskere i 1900-tallet
Ansatte ved Kunstakademiets Arkitektskole
Designere fra Danmark
Nyklassicistiske arkitekter
Personer fra København
Modtagere af Eckersberg Medaillen
Møbelarkitekter fra Danmark
Personer i Kraks Blå Bog (afdøde)
Personer i Dansk Biografisk Leksikon
Kåre